At en Matas-ejer har overvåget en af sine ansatte via kameraer i butikken, er ikke almindelig praksis hos Matas

I Matas tager informations- og miljøchef Henrik Engberg Johansen kraftig afstand fra, at en Matas-arbejdsgiver - Kurt Kejser Nielsen, Hobro - overvågede en af sine ansatte. Det er slet ikke Matas' politik, siger han. - Jeg vil godt understrege, at tv-overvågning i Mataskæden er til for at forebygge og afsløre butikstyveri. Og jeg vil gerne understrege, at den pågældende Matas-indehaver har handlet i strid med praksis i Matas, siger Henrik Engberg Johansen til Ritzau. Sø- og Handelsretten gav torsdag en tidligere ansat i Matas en erstatning på 25.000 kroner plus renter, fordi hendes chef - altså Kurt Kejser Nielsen - havde overvåget hende via overvågningskameraer i butikken. Ikke nok med, at hun blev ringet op af chefen og fik skældud for at have taget lipgloss på i butikken - hun blev ligeledes fyret dagen efter. /ritzau/